Kommer neem toe oor Lesotho-grensboereArgieffoto bloot ter illustrasie. Vrystaat Landbou (VL) besoek Woensdag ŉ gebied langs die suidelike grens van Lesotho waar boere al jare lank deur misdaad geteister word. Boere in die omgewing van Klaarwater, Spring Valley en Boesmanskop is raadop met misdaad nadat die gebied ŉ deurgangsroete na Lesotho vir gesteelde goedere, veral vee, geword het. Die grenspad in dié omgewing is haas onbegaanbaar, wat beteken die polisie en boere kan geen operasies of patrollies uitvoer nie. VL het die afgelope paar jaar reeds verskeie versoeke aan die regering en LUR’e van polisie, paaie en vervoer gerig sodat die grenspad van tussen 18 en 20 km gerehabiliteer kan word en wetstoepassingsowerhede die nodige grensbeskerming kan verskaf. “Dit het egter geensins gebeur nie en bedrywighede van die departement van openbare werke om ŉ grenspad en -heining op te rig, het hoegenaamd nie plaasgevind nie,” sê Jakkals le Roux, voorsitter van VL se landelike veiligheidskomitee. “Ons wil die lot van hierdie vergete gemeenskappe en die mislukking van die regering se grondwetlike verpligting teenoor landelike gebiede en boerderygemeenskappe beklemtoon.” VL het in 2020 reeds gesê oorgrensmisdaad het destyds meer as 500 boere genoop om boerdery te staak. Die misdaad het in daardie stadium ook nie net veediefstal ingesluit nie, maar ook ernstige geweldsmisdade soos plaasaanvalle. Díit terwyl ŉ gebrek aan genoeg polisiebeamptes en hulpbronne soos voertuie die stryd bemoeilik. Lesotho-burgers stap ongehinderd heen en weer tussen die lande en daar is geen werklike toegangsbeheer vir diere nie. Opkomende én kommersiële boere wat deur oorgrens-misdadigheid geraak word, sal na verwagting vandag die knelpunte met amptenare van die polisie, die weermag en die Grensbestuur-owerheid (GBO) kan bespreek.